Iva Majoli

**Iva Majoli** (Zagreb, 12. kolovoza 1977.) je najbolja hrvatska tenisačica svih vremena, osvajačica Grand Slam turnira Roland Garros u Parizu 1997. godine. U karijeri je osvojila 9 WTA turnira, 8 pojedinačno i jedan u paru.

Godine 1995. Majoli je dobila Državnu nagradu za šport "Franjo Bučar".

## Biografija
Kao trinaestogodišnjakinja Majoli je debitirala na ITF turniru u Malom Lošinju. Postala je profesionalac vrlo rano, ratne 1991. Godine 1993. se sa 16 godina probila u 4. kolo Roland Garrosa, u kojem je izgubila od Steffi Graf sa 6:4, 7:6, iako je vodila 4:2 u prvom i 6:5 u drugom setu.

Prvo finale Majoli je ostvarila 1994. godine u Osaki, kada je izgubila od Magdalene Maleeve. Godinu poslije osvojila je i svoj prvi turnir. Bilo je to u Zürichu, gdje je na putu do naslova porazila Janu Novotnu i Mary Pierce. Iste godine osvaja i Filderstadt i nakon toga ulazi u Top 10 na WTA listi.

Godine 1996. osvojila je još dva turnira. Prvi joj je bio u Tokiju, gdje je svladala prvu nositeljicu Moniku Seleš (bila je to prva pobjeda nad nekom "broj jedan" igračicom), Martinu Hingis i Arantxu Sanchez Vicario. Iste godine osvojila je i Essen. Te godine nastupala je i na Olimpijskim igrama u Atlanti, gdje je eliminirana u četvrtfinalu.

Sljedeće, 1997. godine, Majoli je imala najbolju sezonu karijere. Osvojila je Hannover i Hamburg, te Roland Garros, kao 11. tinejdžerica (imala je nepunih 20 godina) kojoj je to uspjelo i kao najniže postavljena nositeljica do tada (9). Najupečatljivije je bilo četvrtfinale u kojem je pobijedila predstavnicu SAD-a i 5. nositeljicu Lindsay Davenport. Naime, Iva je gubila 7:5 i 4:0 i uspjela je preokrenuti meč. Finale protiv Švicarke Martine Hingis dobila je vrlo uvjerljivo sa 6:4 i 6:2, ne ponudivši Martini ni jednu *break loptu*. Hingis je do tada držala omjer sezone od 37-0.

Godine 1998. Majoli igra polufinala Tokija i Linza. Tijekom sezone, ozljede i bolest su je udaljili od tenisa, tako da je te godine, u kolovozu, ispala iz Top 20.

Godine 2000., nakon što je operirala desno rame u Miamiju, vraća se tenisu. S rankingom 459., čak je 8 turnira zaredom izgubila u prvom kolu, da bi prvu pobjedu ostvarila nakon 11 mjeseci - protiv Meghan Shaughnessy. Potvrdu povratka najavila je prolaskom u polufinale Madrida (prvog u dvije godine) i finale Kuala Lumpura (na tom je turniru pobijedila 2. nositeljicu Jelenu Dokić, a u finalu izgubila od Nagyove). Sezonu je završila kao 73. na svijetu, iako je u travnju iste godine bila 466.

Godine 2001., prvi put nakon 1998. igra sva četiri *Grand Slama*. Osvojila je i svoj prvi turnir u parovima (s Razzano). Bila je na korak prolaska u 4. kolo US Opena, gdje su je 2 boda dijelila od pobjede nad prvom igračicom svijeta Hingis. Do kraja godine igrala je finala Quebeca i Linza. Sezonu je završila kao 32. igračica na WTA listi, što joj je bio najbolji plasman nakon 1999.

Sezonu 2002. Majoli je počela ispadanjima u prvom kolu, no kao 58. igračica svijeta uspijeva osvojiti turnir u Charlestonu, što joj je bio prvi pojedinačni naslov od Roland Garrosa 1997. godine. Tim naslovom postala je najniže plasirana tenisačica koja je osvojila jedan od *Top Tier* turnira (otkad su Tier turniri počeli 1980. godine). Osim finala Bola, do kraja godine nije zabilježila značajnije rezultate. To se nastavilo i u narednim sezonama, da bi se u studenom 2004. prestala baviti tenisom.

Iva Majoli ostvarila je u karijeri omjer pobjeda i poraza od **316-225**.

Godine 2007. sudjelovala je u showu HRT-a "Ples sa zvijezdama" u kojem se natjecala s partnerom Markom Hercegom. Iz showa je izbačena 24. studenog u 4. emisiji.

Godina 1995., 1996. i 1997. proglašena je športašicom godine u izboru dnevnog športskog lista Sportskih novosti.

## Pregled osvojenih turnira

### Legenda
{| 
| valign=top width=33% align=left |

## Vanjske veze
* WTA profil